R E L A C I O N
PËR
PROJEKTVENDIMIN
“PËR MIRATIMIN E RREGULLAVE TË NEVOJSHME PËR PARANDALIMIN DHE REDUKTIMIN E NDOTJES SË MJEDISIT NGA ASBESTI”

I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN

Qëllimi i projektvendimit është parandalimi dhe reduktimi i ndotjes së mjedisit nga shkarkimet e asbestit, me qëllim mbrojtjen e shëndetit të njeriut dhe mjedisit. 

Ky projektvendim propozon masat minimale që duhen ndërmarrë lidhur me reduktimin në burim të shkarkimeve të asbestit në ajër, të derdhjeve të asbestit në mjediset ujore dhe të mbetjeve të ngurta të asbestit.

II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE

Projektvendimi është hartuar në përputhje me programin e Qeverisë Shqiptare, ku përcaktohet objektivi për mbështetjen e zhvillimit të qëndrueshëm ekonomik të vendit dhe garantohet mbrojtja e mjedisit. 

Ky projektvendim është planifikuar në planin e përgjithshëm analitik të Ministrisë së Mjedisit për vitin 2026, katërmujori II, si dhe në Planin Kombëtar për Integrimin Evropian, për vitin 2025-2027.

III. ARGUMENTIMI I PROJEKTAKTIT LIDHUR ME PËRPARËSITË,  PROBLEMATIKAT, EFEKTET E PRITSHME

Ky projektvendim, synon të përmbushë detyrimet që lindin nga, dhe ndihmon zbatimin në vend të marrëveshjeve kryesore ndërkombëtare të mëposhtme që kanë në fokus kontrollin dhe menaxhimin e asbestit dhe mbetjeve të tij, me qëllim mbrojtjen e shëndetit të njeriut dhe mjedisit, si: 


1. Konventa e Roterdamit mbi Procedurën e Informimit dhe Miratimit Paraprak për disa kimikate të rrezikshme dhe pesticide në Tregtinë Ndërkombëtare, përfshin në Shtojcën III të saj, kimikatet e rrezikshme që janë subjekt i procedurës së informimit dhe pëlqimit paraprak përpara nisjes së procedurave nga vendi eksportues drejt atij importues. Pjesë e Shtojcës III, janë të gjitha llojet e asbestit të grupit amfibolit. 
2. Konventa e Bazelit për Kontrollin e Lëvizjeve Ndërkufitare të Mbetjeve të Rrezikshme dhe asgjesimit të tyre, në bazë të së cilës mbetjet që përmbajnë pluhur asbesti dhe fibrat e asbestit konsiderohen si mbetje të rrezikshme dhe, prandaj, i nënshtrohen një kontrolli të rreptë. Në përputhje me këtë, edhe Neni 30, i ligjit 27/2016 për Menaxhimin e kimikateve, përcakton se: Prodhuesi, importuesi dhe shpërndarësi mbledhin, ruajnë dhe nxjerrin jashtë përdorimit, në mënyrë të sigurt, mbetjet e kimikateve të rrezikshme dhe paketimet e tyre, në përputhje me legjislacionin mbi menaxhimin e integruar të mbetjeve. 
3. Organizata Botërore e Shëndetit (OBSH) dhe Shtetet Anëtare në të, i kushtojnë një vëmendje të veçantë sëmundjeve kancerogjene të cilat kanë si faktor një ekspozim të shmangshëm, veçanërisht ekspozimin ndaj kimikateve në vendin e punës dhe mjedisin e jashtëm, përfshirë edhe Asbestin. 
Asbesti, është një nga kancerogjenët më të rëndësishëm profesional që shkakton rreth gjysmën e vdekjeve nga kanceri në punë. Prania e asbestit në objekte ose materiale, kur ai është i izoluar, nuk shkakton rrezik për njeriun. Rreziku rritet kur asbesti çlirohet në ajër, nga dëmtimet e ndryshme të materialeve që e përmbajnë atë, e posaçërisht të atyre që janë të thyeshme. Përmes organeve të frymëmarrjes fibrat e asbestit futen në mushkëri dhe qëndrojnë përgjithmonë ne organizëm dhe janë me pasoja fatale për njeriun. Nga periudha kur njeriu i ekspozohet fibrave të asbestit e deri në diagnostifikimin e sëmundjeve, është një kohë relativisht e gjatë. Por në momentin e diagnostikimit, janë me pasoja fatale për njeriun dhe është shumë vonë të ndërmerret masa për përmirësimin e gjendjes shëndetsore. Praktikisht, personat e ekspozuar ndaj këtyre fibrave, nuk kanë simptoma akute, të cilat do të konfirmonin futjen e fibrave në organizëm, por që nga momenti ku ato absorbohen nga trupi, fibrat e asbestit fillojnë punën e tyre shkatërruese.
Studimet e bëra deri tani në vend, tregojnë se asbesti në Shqipëri është përdorur në periudhën 1930-1990. Besohet se rreth 200,000 ton asbest u përdorën në Shqipëri gjatë përiudhës në fjalë, pjesa më e madhe e asbestit të konsumuar në prodhimin e produkteve të ndërtimit të asbestit-çimentos të cilat u përdorën gjerësisht. 
Në vitin 1994, nëpërmjet VKM nr. 447, datë 19.9.1994, u ndalua përdorimi i asbestit si material termoizolues në të gjitha llojet e ndërtimeve për qëllime banimi dhe përdorimi publik. 
Referuar legjislacionit të mëparshëm që adresonte substancat dhe preparatet kimike, Ligji nr.9108, datë 17.7.2003 “Për substancat dhe preparatet kimike”, (tashmë i shfuqizuar nga Ligji i ri 27/2016 “Për menaxhimin e kimikateve”), në Aneksin 2 përcaktonte listën e substancave kimike prodhimi, importimi, eksportimi dhe shpërndarja e të cilave ndalohej në Republikën e Shqipërisë. Pjesë e kësaj liste ishin edhe fibrat e asbestit. Si rezultat i zbatimit të këtij legjislacioni, në vendin tonë nuk ka aktivitete me fokus prodhimin ose përpunimin e fibrave të asbestit. 

Një studim i vitit 2009, i ndërmarrë nga Shoqata për politika të reja të mjedisit (ANEP), evidentoi produkte me përmbajtje asbesti në shkolla, spitale, tregje, fabrika dhe stacione autobusi. Nga 27 mostra të mbledhura, 23 rezultuan se përmbanin asbest. Zonat kryesore të asbestit të identifikuara përfshinin qytetet kryesore si: Tiranë, Vlorë, Korçë, Bajram Curri, Lushnje, etj. Në vitin 2012, po kjo organizatë, publikoi rezultatet e një studimi 7-vjeçar në librin me titull: "Asbesti - vrasësi i heshtur kancerogjen. Emergjenca Amiant në Shqipëri ". 

Në vitin 2016, me propozimin e ministrit të Shëndetësisë dhe ministrit të Mirëqenies Sociale dhe Rinisë, u miratua VKM nr. 484, datë 29.6.2016 “Për miratimin e rregullores për mbrojtjen e punëmarrësve nga risqet lidhur me asbestin në vendin e punës”, e cila transposon plotësisht direktivën 2009/148/EC, të datës 30 nëntor 2009, për mbrojtjen e punëmarrësve nga rreziku i ekspozimit ndaj asbestit gjatë punës.

Ligji nr.9108, datë 17.7.2003 “Për substancat dhe preparatet kimike”, (tashmë i shfuqizuar nga Ligji i ri 27/2016 “ Për menaxhimin e kimikateve”), në Aneksin 2 përcaktonte listën e substancave kimike prodhimi, importimi, eksportimi dhe shpërndarja e të cilave ndalohej në Republikën e Shqipërisë. Pjesë e kësaj liste  ishin edhe fibrat e asbestit. Si rezultat, në vendin tonë nuk operojnë aktivitete me fokus prodhimin ose përpunimin e fibrave të asbestit.

Sa më sipër, si dhe duke mbajtur në konsideratë faktin se produktet e asbestit kanë patur një përdorim të gjerë në vend, projektvendimi e vë theksin tek përdorimi, trajtimi i sigurt i produkteve që përmbajnë asbest dhe menaxhimin e mbetjeve të asbestit. 

Ky projektvendim, rrjedh në bazë të ligjit 27/2016 “Për menaxhimin e kimikateve” , dhe propozon:
· Masat minimale që duhen zbatuar për kontrollin dhe parandalimin që në burim të shkarkimeve të asbestit në mjedis (ajër, ujë dhe tokë). Këto masa do të zbatohen në përputhje dhe paralelisht me:
a) kufizimet aktuale në fuqi lidhur me përdorimin e asbestit;
b) masat në fuqi lidhur me mbrojtjen e punëtorëve;
c) vlerave kufi të shkarkimeve në ajër, ujë dhe tokë, të përcaktuara sipas legjislacioneve në fuqi.

Për të siguruar koordinim ndër institucional dhe zbatimin paralel të këtij        projektvendimi me legjislacionet e sipër cituara, projektvendimi rekomandon miratimin e këtyre masave nga ministria përgjegjëse për mjedisin dhe autoritetet shtetërore përgjegjëse për çështjet e sigurisë dhe shëndetit  në punë.

· masat që duhet të ndërmarrë ҫdo person fizik dhe juridik që trajton produkte që përmbajnë asbest.

· Menaxhimi i mbetjeve të asbestit që gjenerohen nga aktivitetet e specifikuara në projektvendim.

Gjatë transportit dhe depozitimit në landfill, fibrat ose pluhurat e asbestit nuk duhet të lëshohen në ajër dhe shkarkimet e lëngëta që përmbajnë fibra asbesti nuk duhet të derdhen në mjedis. Në mënyrë që të parandalohet lëshimi i grimcave në mjedis, mbetjet që përmbajnë fibra ose pluhur asbesti, duhet të trajtohen, paketohen ose mbulohen, kur shkojnë në lendfill.

Bazuar në rekomandimet e Agjencisë Suedeze të Kimikateve (KEMI), udhëzimi i përmendur më sipër, në fushën e mjedisit duhet të jetë analog, ose plotësisht në përputhje me udhëzimet e hartuara për mbrojtjen e punëmarrësve nga risqet në vendin e punës.


IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR

Ky projektvendim synon plotësimin e akteve nënligjore që rrjedhin në bazë të ligjit 27/2016 “Për menaxhimin e kimikateve”, miratuar më 17.03.2016 nga Kuvendi i Republikës së Shqipërisë. Projektvendimi i propozuar mbështetet në nenin 100 të Kushtetutës së Republikës së Shqipërisë dhe në pikën 2, neni 23, të ligjit 27/2016. 
V. VLERËSIMI I SHKALLËS SË PËRAFRIMIT ME ACQUIS E BE-së (PËR PROJEKTAKTET NORMATIVE)

Ky projektvendim transpozon plotësisht Direktivën e datës 19 Mars 1987, nr. 87/217/EEC, lidhur me parandalimin dhe reduktimin e ndotjes së mjedisit nga asbesti, e amenduar. (version i konsoliduar i datës 04.07.2018) CELEX nr: EUR-Lex- 1987L0217.

Direktiva 87/217/EEC është një ndër direktivat e para që adreson në mënyrë specifike gjashtë llojet e fibrave të asbestit, të cilat aktualisht janë subjekt i kufizimeve të rrepta në legjislacionin e Bashkimit Evropian, përmes Rregullores (EC) nr. 1907/2006 (REACH), si dhe në legjislacionin kombëtar. Megjithëse një pjesë e dispozitave të Direktivës lidhen me veprimtari që aktualisht janë të kufizuara ose të ndaluara nga legjislacioni në fuqi, ato janë përfshirë në këtë projektvendim për të siguruar transpozimin e plotë të Direktivës dhe përafrimin e plotë të legjislacionit kombëtar me acquis të Bashkimit Evropian. Në këtë kuadër, projektvendimi përfshin të gjitha dispozitat dhe përkufizimet e nevojshme për zbatimin e tij, në përputhje me kërkesat e Direktivës.  

VI. PËRMBLEDHJE SHPJEGUESE E PËRMBAJTJES SË PROJEKTAKTIT

Projektvendimi, është i ndërtuar nga 4 krerë dhe 2 anekse.

Kreu I: përcakton Objektin, fushën e Zbatimit dhe Përkufizimet e këtij projektvendimi, si dhe përcakton se Aneksi I dhe Aneksi II, bashkëlidhur këtij vendimi, janë pjesë përbërëse e tij.
Kreu II: parashikon parandalimin dhe reduktimin e ndotjes së mjedisit nga asbesti dhe nga trajtimi i produkteve që përmbajnë asbest. Gjithashtu ky kre, përcakton rregullat e trajtimit dhe menaxhimit të mbetjeve të asbestit, dhe produkteve të ndotura me asbest.
Kreu III: përcakton sanksionet që zbatohen në rastin e shkeljeve që lidhen me tejkalimin e vlerave kufi të shkarkimeve të asbestit në ajër dhe në mjedis. 
Kreu IV: përcakton Dispozitat përfundimtare. 
Aneksi I: përcakton kërkesat teknike dhe kufizimet lidhur me kontrollin e shkarkimeve të asbestit në mjedisin ujor, duke përcaktuar parametrat dhe kushtet që duhet të respektohen për parandalimin dhe reduktimin e ndotjes.
Aneksi II: përcakton kërkesat teknike për përzgjedhjen dhe zbatimin e metodave të matjes së fibrave të asbestit në ajër, me qëllim sigurimin e monitorimit të saktë dhe të krahasueshëm të niveleve të shkarkimeve.
Projektvendimi propozohet të hyjë në fuqi pas botimit në Fletoren Zyrtare. Duke qenë se ky projektvendim synon plotësimin dhe përditësimin e kuadrit rregullator ekzistues për parandalimin dhe reduktimin e ndotjes së mjedisit nga asbesti, si dhe përafrimin e tij të plotë me kërkesat e acquis të Bashkimit Evropian, nuk parashikohet një periudhë e veçantë tranzitore për zbatimin e tij.
Kuadri institucional përgjegjës për menaxhimin e kimikateve është tashmë i ngritur dhe funksional, ndërsa Zyra e Kimikateve pranë Agjencisë Kombëtare të Mjedisit ka krijuar eksperiencën e nevojshme në ushtrimin e funksioneve të saj. Gjithashtu, institucionet përgjegjëse kanë tashmë bazën teknike dhe administrative për zbatimin e kërkesave që burojnë nga ky projektvendim.
Në këtë kuadër, hyrja e menjëhershme në fuqi e këtij projektvendimi vlerësohet e përshtatshme për garantimin e një niveli më të lartë mbrojtjeje të mjedisit dhe shëndetit të njeriut, si dhe për përmbushjen e detyrimeve që rrjedhin nga procesi i përafrimit të legjislacionit kombëtar me acquis të Bashkimit Evropian.

VII. INSTITUCIONET DHE ORGANET QË NGARKOHEN PËR ZBATIMIN E AKTIT

Për zbatimin e këtij vendimi ngarkohen Ministria e Mjedisit, Ministria e Shëndetësisë dhe Mirëqenies Sociale, Ministria e Financave, Ministria e Ekonomisë dhe Inovacionit, Ministria e Infrastrukturës dhe Energjisë, dhe institucionet në varësi të tyre.
Zbatimi paralel i këtij projektvendimi me legjislacionet e tjera ndërsektoriale, në fuqi që adresojnë asbestin, kërkon një bashkëpunim, koordinim të fortë ndërinstitucional, si në nivel politikbërës ashtu edhe atë zbatues, inspektues.
VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT
Në këtë fazë të hartimit të projektvendimit, nuk ka pasur kontribute nga institucione ose subjekte të tjera përveç strukturave përgjegjëse të Ministrisë së Mjedisit.

IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE

Zbatimi i këtij projektvendimi nuk parashikohet të sjellë efekte të menjëhershme dhe të drejtpërdrejta financiare për buxhetin e shtetit. Detyrimet e përcaktuara në të do të zbatohen në kuadër të funksioneve dhe përgjegjësive ekzistuese të institucioneve përgjegjëse, të cilat disponojnë strukturat dhe kapacitetet bazë administrative për monitorimin, kontrollin dhe zbatimin e kërkesave të përcaktuara në këtë vendim. 
Kostot eventuale që mund të lidhen me forcimin e mëtejshëm të kapaciteteve teknike, përmirësimin e pajisjeve të monitorimit apo zhvillimin e analizave laboratorike të nevojshme për matjen e shkarkimeve të asbestit në ajër dhe ujë, do të vlerësohen në kuadër të planifikimit buxhetor afatmesëm të institucioneve përgjegjëse dhe do të përballohen sipas prioriteteve dhe mundësive buxhetore. 




MINISTRI 

Relacion shpjegues për Projektvendimin “Për miratimin e rregullave të nevojshme për parandalimin dhe reduktimin e ndotjes së mjedisit nga asbesti”
